b"\n_START_ARTICLE_\nEleccions al Parlament Europeu de 2014\n_START_SECTION_\nContext pol\xc3\xadtic i social\n_START_PARAGRAPH_\nEls dies de les eleccions es van decidir pel Consell de la Uni\xc3\xb3 Europea. Les eleccions de 2014 es van dur a terme al maig en comptes del principi de juny, com havia estat el cas d'anteriors eleccions al Parlament Europeu. Aquestes eleccions es van anticipar per donar m\xc3\xa9s temps a l'elecci\xc3\xb3 del president de la Comissi\xc3\xb3 Europea, pel que haurien coincidit amb el cap de setmana de Pentecosta que cau durant les vacances escolars en molts estats membres._NEWLINE_La crisi de l'eurozona, part de la recessi\xc3\xb3 global, va comen\xc3\xa7ar diversos mesos despr\xc3\xa9s de les darreres eleccions al Parlament del juny de 2009. Tot i que afecta la majoria dels estats membres de la UE, les economies m\xc3\xa9s afectades van ser les del sud d'Europa: Gr\xc3\xa8cia, Xipre, It\xc3\xa0lia, Espanya, Portugal, per\xc3\xb2 tamb\xc3\xa9 Irlanda. Entre altres raons, les mesures d'austeritat afectaren significativament l'aprovaci\xc3\xb3 p\xc3\xbablica del lideratge de la UE. El percentatge dels grecs a favor del lideratge de la UE es va reduir de 32% el 2010 al 19% el 2013, mentre que a Espanya, l'aprovaci\xc3\xb3 es va reduir m\xc3\xa9s de la meitat, del 59% el 2008 al 27% el 2013. En general, nom\xc3\xa9s quatre dels vint-i-set pa\xc3\xafsos membres van aprovar el lideratge de la UE. Peter S. Goodman sugger\xc3\xad que \xc2\xabla desconfian\xc3\xa7a sobre els tractats i convenis que mantenen unida l'Europa moderna apareix al punt m\xc3\xa9s alt\xc2\xbb. \xc2\xabEs preveu que els partits del sistema pateixin el seu pitjor paper\xc2\xbb des de 1979; s'esperava que els tres partits majoritaris (PPE, PSE, ALDE) obtinguessin en conjunt el 63% dels vots, una p\xc3\xa8rdua del 10% des de 2009._NEWLINE_The Economist va estimar el gener de 2014 que els \xc2\xabeuroesc\xc3\xa8ptics populistes d'esquerra i dreta podria prendre entre el 16% i 25% dels escons del Parlament, enfront del 12% actual\xc2\xbb. Euromoney va predir que els \xc2\xabeuroesc\xc3\xa8ptics populistes i nacionalistes\xc2\xbb guanyarien al voltant de 150 escons al Parlament, gaireb\xc3\xa9 el 20% del total. Un article de Policy Network de febrer 2014 sugger\xc3\xad que tot i l'atenci\xc3\xb3 dels mitjans sobre els partits euroesc\xc3\xa8ptics \xc2\xabsens dubte, segueixen sent modestos en comparaci\xc3\xb3 amb\xc2\xbb els altres partits majoritaris, per\xc3\xb2 \xc2\xabel seu creixement i la seva intenci\xc3\xb3 de cooperar, signifiquen canvis importants per a la UE i la pol\xc3\xadtica europea\xc2\xbb. En diversos pa\xc3\xafsos, s'esperava que els partits populistes d'extrema dreta guanyessin el seu major nombre de vots, incloent Fran\xc3\xa7a (Front Nacional), Pa\xc3\xafsos Baixos (Partit per la Llibertat), Dinamarca (Partit Popular) i \xc3\x80ustria (Partit Liberal). A Gr\xc3\xa8cia, la Coalici\xc3\xb3 de l'Esquerra Radical (S\xc3\x8dRIZA) va liderar les enquestes d'opini\xc3\xb3 a partir de gener de 2014. A It\xc3\xa0lia, el populista i antisistema Moviment 5 Estrelles, segons les enquestes, s'esperava que fos el segon partit m\xc3\xa9s votat despr\xc3\xa9s del Partit Democr\xc3\xa0tic, amb el 25% dels vots._NEWLINE_El gener de 2014, Jos\xc3\xa9 Manuel Barroso, president de la Comissi\xc3\xb3 Europea, va afirmar: \xc2\xabEstem veient que, de fet, un augment de l'extremisme d'extrema dreta i de l'extrema esquerra\xc2\xbb, i va suggerir que l'elecci\xc3\xb3 podria convertir-se en \xc2\xabun festival de retrets infundats contra Europa\xc2\xbb.\n_START_SECTION_\nCandidats a la presid\xc3\xa8ncia de la Comissi\xc3\xb3\n_START_PARAGRAPH_\nEl Tractat de Lisboa, que entr\xc3\xa0 en vigor l'1 de desembre de 2009, estableix que el Parlament Europeu ha d'elegir el president de la Comissi\xc3\xb3 Europea (el cap de l'executiu de la UE) basant-se en la proposta del Consell Europeu i tenint en compte el resultat de les eleccions europees (article 17, apartat 2 del TUE). Aquesta disposici\xc3\xb3 s'aplicar\xc3\xa0 per primera vegada despr\xc3\xa9s de les eleccions del 2014._NEWLINE_Basant-se en aquest nou marc legal, almenys dos partits europeus s'han comprom\xc3\xa8s oficialment a designar els seus l\xc3\xadders i candidats a la presid\xc3\xa8ncia de la Comissi\xc3\xb3 abans de l'elecci\xc3\xb3 de 2014: el Partit Socialista Europeu (PSE), i el Partit Popular Europeu (PPE)._NEWLINE_Tot i que el president del PPE ha comprom\xc3\xa8s al partit a posar en marxa \xc2\xabun proc\xc3\xa9s obert, transparent i competitiu per elegir el [seu] candidat a la presid\xc3\xa8ncia\xc2\xbb, alguns dels l\xc3\xadders del partit han rebutjat la idea d'un procediment obert, com ara una prim\xc3\xa0ria, per designar el candidat del partit a la presid\xc3\xa8ncia de la Comissi\xc3\xb3. Tanmateix, s'estan duent a terme negociacions internes per determinar el perfil que ha de tenir el proper candidat del partit, en les quals els l\xc3\xadders m\xc3\xa9s destacats del PPE estan escollint b\xc3\xa0ndols. El difunt president del PPE, Wilfried Martens, express\xc3\xa0 dubtes sobre una possible candidatura del primer ministre polon\xc3\xa8s, Donald Tusk, mentre que la comiss\xc3\xa0ria Viviane Reding ha fet p\xc3\xbablic el seu suport a un tercer mandat de Jos\xc3\xa9 Manuel Dur\xc3\xa3o Barroso._NEWLINE_Pel que fa a l'Alian\xc3\xa7a dels Liberals i Dem\xc3\xb2crates per Europa (ALDE), es diu que els seus membres estan tenint \xc2\xabdificultats\xc2\xbb per trobar un candidat a la presid\xc3\xa8ncia de la Comissi\xc3\xb3 abans de les eleccions de 2014. El partit podria estar valorant la possibilitat de deixar la Comissi\xc3\xb3 en segon pla i concentrar-se en un altre alt c\xc3\xa0rrec de la UE: el secretari general de l'OTAN, el liberal dan\xc3\xa8s Anders Fogh Rasmussen, \xc3\xa9s un dels favorits per esdevenir president del Consell Europeu.\n_START_SECTION_\nProcessos d'independ\xc3\xa8ncia de Catalunya i Esc\xc3\xb2cia\n_START_PARAGRAPH_\nUna de les tem\xc3\xa0tiques que centrar\xc3\xa0 aquestes eleccions europees en alguns estats \xc3\xa9s el dels processos d'independ\xc3\xa8ncia que s'estan produint a Catalunya i Esc\xc3\xb2cia, car en ambd\xc3\xb3s casos est\xc3\xa0 previst realitzar un refer\xc3\xa8ndum d'independ\xc3\xa8ncia durant la tardor de 2014._NEWLINE_A escala europea donen suport al proc\xc3\xa9s d'autodeterminaci\xc3\xb3, de forma m\xc3\xa9s o menys expl\xc3\xadcita, l'Alian\xc3\xa7a dels Liberals i Dem\xc3\xb2crates per Europa, el Partit Verd Europeu i l'Alian\xc3\xa7a Lliure Europea, encara que \xc3\xa9s aquest darrer partit el que aposta m\xc3\xa9s clarament pel dret d'autodeterminaci\xc3\xb3 i la independ\xc3\xa8ncia en el seu programa electoral.\n_START_SECTION_\nCrisi econ\xc3\xb2mica\n_START_PARAGRAPH_\nLa situaci\xc3\xb3 econ\xc3\xb2mica de la zona euro i especialment dels pa\xc3\xafsos de la conca del Mediterrani s\xc3\xb3n un altre dels temes centrals de la campanya, que t\xc3\xa9 lloc en mig d'un clima de descontentament social prod\xc3\xbcit per les retallades efectuades pels diversos governs europeus.\n_START_SECTION_\nCrisi pol\xc3\xadtica\n_START_PARAGRAPH_\nL'existent crisi pol\xc3\xadtica entre Ucra\xc3\xafna i R\xc3\xbassia tamb\xc3\xa9 ocupa un paper central en la campanya, aix\xc3\xad com la desafecci\xc3\xb3 amb la pol\xc3\xadtica.\n_START_SECTION_\nDebats electorals\n_START_PARAGRAPH_\nEl principal debat, i l'\xc3\xbanic entre cinc candidats, va ser organitzat per la Uni\xc3\xb3 Europea de Radiodifusi\xc3\xb3 el 15 de maig de 2014 i em\xc3\xa8s per televisions de tot Europa. Hi van participar Jean Claude Juncker, del Partit Popular Europeu; Martin Schulz, del Partit dels Socialistes Europeus; Guy Verhofstadt, del Partit de l'Alian\xc3\xa7a dels Liberals i Dem\xc3\xb2crates per Europa; Ska Keller, del Partit Verd Europeu, i Alexis Tsipras, del Partit de l'Esquerra Europea._NEWLINE_La televisi\xc3\xb3 francesa France 24 i la r\xc3\xa0dio Radio France Internationale, per la seva banda, van organitzar el primer debat cara a cara entre Jean-Claude Juncker i Martin Schulz el 9 d'abril de 2014, en franc\xc3\xa8s. Aquest format es repetiria el 8 de maig en les cadenes alemanyes ZDF i ORF en alemany, el 13 de maig a les cadenes franceses La Cha\xc3\xaene Info i Radio France Internationale en franc\xc3\xa8s, i el 20 de maig a la cadena p\xc3\xbablica alemanya ARD en alemany._NEWLINE_A m\xc3\xa9s, la cadena informativa paneuropea Euronews va organitzar un debat a quatre entre Jean-Claude Juncker, Martin Schulz, Guy Verhofstadt i Ska Keller el 28 d'abril en angl\xc3\xa8s, format que es repetiria l'endem\xc3\xa0 per Euranet Plus, un programa em\xc3\xa8s en r\xc3\xa0dios nacionals i regionals de tot Europa, i el 9 de maig a l'European University Institute i em\xc3\xa8s a RAI News 24._NEWLINE_Finalment, Guy Verhofstadt i Ska Keller, candidats dels liberals i verds respectivament, van realitzar un cara a cara en franc\xc3\xa8s el 19 de maig per a la cadena p\xc3\xbablica francesa France 2.\n_START_SECTION_\nOposici\xc3\xb3 a les eleccions\n_START_PARAGRAPH_\nAmb motiu de les eleccions de 2014, l'Esquerra Independentista dels Pa\xc3\xafsos Catalans inici\xc3\xa0 la campanya propagand\xc3\xadstica \xc2\xabAmb la UE no tenim futur!\xc2\xbb per denunciar els danys socials que comporta la Uni\xc3\xb3 Europea. En aquest sentit, la Candidatura d'Unitat Popular (CUP), la Coordinadora Obrera Sindical (COS), Endavant (OSAN), el Sindicat d'Estudiants dels Pa\xc3\xafsos Catalans (SEPC) i Arran, s'uniren en l'edici\xc3\xb3 i difusi\xc3\xb3 de cartells, adhesius i peri\xc3\xb2dics, aix\xc3\xad com l'organitzaci\xc3\xb3 d'actes pol\xc3\xadtics. Alguns dels actes m\xc3\xa9s importants es duren a terme al barri de Sant Andreu de Palomar de Barcelona, al barri del Carme de Val\xc3\xa8ncia, a Manacor, i a Capellades.\n_START_SECTION_\nRecollida de signatures per la independ\xc3\xa8ncia\n_START_PARAGRAPH_\nLa campanya de recollida de signatures per la independ\xc3\xa8ncia de Catalunya anomenada Signa un vot per la independ\xc3\xa8ncia, impulsada des de l'any 2013 per l'Assemblea Nacional Catalana, va \xc3\xa9sser prohibida durant la jornada de reflexi\xc3\xb3 i la jornada de votaci\xc3\xb3 de les eleccions europees per part de la Junta Electoral Central del Regne d'Espanya.\n_START_SECTION_\nMultirefer\xc3\xa8ndum 2014\n_START_PARAGRAPH_\nL'1 de juny de 2013, Som lo que Sembrem i la Plataforma Aturem el Fracking s'agruparen per organitzar una consulta ciutadana multitem\xc3\xa0tica a Catalunya, coincidint amb els comicis comunitaris de 2014. Posteriorment, s'hi afegiren la Xarxa per la sobirania energ\xc3\xa8tica, la Candidatura d'Unitat Popular (CUP), la Plataforma per l'Auditoria ciutadana del Deute, la Plataforma Aturem Barcelona World, la Plataforma No a la MAT i l'Assemblea del Multirefer\xc3\xa8ndum. Amb aquesta iniciativa, les diferents entitats volien sotmetre a refer\xc3\xa8ndum diverses q\xc3\xbcestions, considerades com a imposades i contr\xc3\xa0ries al sentit com\xc3\xba de la poblaci\xc3\xb3, per tal d'aconseguir que s'express\xc3\xa9s la voluntat popular de forma directa, determinant i vinculant, davant de la imposici\xc3\xb3 de decisions contr\xc3\xa0ries al sentit com\xc3\xba de la poblaci\xc3\xb3._NEWLINE_La consulta compt\xc3\xa0 amb quatre preguntes de tem\xc3\xa0tica general i una de local. Les generals giraren entorn dels cultius i aliments transg\xc3\xa8nics, al dret a refer\xc3\xa8ndum vinculant per a les Iniciatives Legislatives Populars (ILP), al deute il\xc2\xb7leg\xc3\xadtim i al control democr\xc3\xa0tic i directe de l'energia. Pel que fa a la pregunta de tem\xc3\xa0tica local, aquesta fou diferent en funci\xc3\xb3 del territori. Al Tarragon\xc3\xa8s, Alt Camp i Baix Camp es pregunt\xc3\xa0 sobre el projecte Barcelona World; a la Selva, Pla de l'Estany, Giron\xc3\xa8s, Alt Empord\xc3\xa0 i Baix Empord\xc3\xa0 es f\xc3\xa9u sobre les l\xc3\xadnies de Molt Alta Tensi\xc3\xb3 (MAT); i a Lleida es f\xc3\xa9u sobre la municipalitzaci\xc3\xb3 del servei de l'aigua de la ciutat._NEWLINE_A la consulta hi van poder participar tota persona major de 16 anys i resident a la comunitat aut\xc3\xb2noma de Catalunya. Pel que fa als mitjans de votaci\xc3\xb3 es va poder fer via electr\xc3\xb2nica al web oficial de l'entitat, entre el 23 d'abril i el 21 de maig; via vot anticipat en determinats centres socials i espais p\xc3\xbablics, entre el 17 i el 24 de maig; o vot directe a les taules properes als col\xc2\xb7legis electorals el mateix 25 de maig."